Document ID: 32009D0760

KOMISIJAS LĒMUMS
(2009. gada 15. oktobris)
par Slovēnijas iesniegto pieprasījumu piemērot samazinātas transportlīdzekļu nodokļa likmes atbilstīgi 6. panta 2. punkta b) apakšpunktam Eiropas Parlamenta un Padomes Direktīvā 1999/62/EK par dažu infrastruktūru lietošanas maksas noteikšanu smagajiem kravas transportlīdzekļiem
(izziņots ar dokumenta numuru C(2009) 7756)
(Autentisks ir tikai teksts slovēņu valodā)
(Dokuments attiecas uz EEZ)
(2009/760/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Eiropas Parlamenta un Padomes 1999. gada 17. jūnija Direktīvu 1999/62/EK par dažu infrastruktūru lietošanas maksas noteikšanu smagajiem kravas transportlīdzekļiem (1) un jo īpaši tās 6. pantu,
tā kā:
(1)
Kā noteikts Direktīvas 1999/62/EK 6. panta 2. punkta b) apakšpunktā, dalībvalstis var piemērot samazinātas nodokļu likmes vai atbrīvojumus transportlīdzekļiem, kuru kustībai pa to reģistrācijas dalībvalsts publiskās lietošanas autoceļiem ir gadījuma raksturs un kurus izmanto fiziskās vai juridiskās personas, kuru galvenā nodarbošanās nav kravu pārvadāšana, - ar nosacījumu, ka šo transportlīdzekļu veiktie pārvadājumi nerada konkurences kropļojumus. Samazinātas nodokļu likmes vai atbrīvojumus drīkst piemērot ar Komisijas atļauju.
(2)
Slovēnija ir lūgusi Komisiju sniegt atļauju samazinātu transportlīdzekļu nodokļa likmju piemērošanai atbilstīgi Direktīvai 1999/62/EK transportlīdzekļiem, kuru masa ir 12 tonnas vai vairāk un kurus izmanto saistībā ar autovadītāju apmācību vai sabiedriskiem un rūpnieciskiem darbiem Slovēnijā.
(3)
Direktīvas 1999/62/EK 6. panta 2. punkta b) apakšpunktā paredzētie nosacījumi ir izpildīti, jo šos transportlīdzekļus pastāvīgi neizmanto uz koplietošanas ceļiem, nedz arī preču pārvadāšanai, turklāt samazinātu transportlīdzekļu nodokļu likmju piemērošana nerada konkurences kropļojumu, jo šos transportlīdzekļus var izmantot vienīgi to preču pārvadāšanai, kuras ir tajos pastāvīgi uzstādītas un ko izmanto darbībām, kurām tās ir paredzētas.
(4)
Lai sniegtu Komisijai iespēju izskatīt pieteikumu samazinātu transportlīdzekļu nodokļa likmju piemērošanai, atļauja jāpiešķir uz ierobežotu laikposmu.
(5)
Tāpēc Slovēnijas pieteikums, lai piemērotu samazinātas likmes, ir jāapstiprina,
IR PIEŅĒMUSI ŠO LĒMUMU.
1. pants
Komisija ar šo sniedz atļauju līdz 2014. gada 31. decembrim atbilstīgi Direktīvas 1999/62/EK 6. panta 2. punkta b) apakšpunktam piemērot samazinātu transportlīdzekļu nodokļa likmi turpmāk norādītajiem transportlīdzekļiem, kuru masa ir 12 tonnas vai vairāk un kurus izmanto vienīgi autovadītāju apmācībai vai pastāvīgi uzstādīta aprīkojuma pārvadāšanai sabiedriskiem un rūpnieciskiem darbiem Slovēnijā:
1)
N3 kategorijas transportlīdzekļi, kas īpaši pielāgoti autovadītāju apmācībai;
2)
pārvietojamas kāpnes, kas pastāvīgi uzstādītas uz šasijas;
3)
pārvietojamas darbnīcas, kas pastāvīgi uzstādītas uz šasijas;
4)
pārvietojami celtņi, kas pastāvīgi uzstādīti uz šasijas;
5)
pārvietojami sūkņi, kas pastāvīgi uzstādīti uz šasijas;
6)
pārvietojami pacēlāji, kas pastāvīgi uzstādīti uz šasijas;
7)
pārvietojami elektriskie ģeneratori, kas pastāvīgi uzstādīti uz šasijas;
8)
pārvietojami saspiestā gaisa kompresori, kas pastāvīgi uzstādīti uz šasijas;
9)
pārvietojamas vides laboratorijas, kas pastāvīgi uzstādītas uz šasijas;
10)
pārvietojamas radio vai televīzijas studijas, kas pastāvīgi uzstādītas uz šasijas;
11)
sabiedriskajiem darbiem paredzēti transportlīdzekļi;
12)
īpašiem darbiem būvlaukumos paredzēti transportlīdzekļi.
2. pants
Šis lēmums ir adresēts Slovēnijas Republikai.
Briselē, 2009. gada 15. oktobrī

Labels: 2
1
8
3
9
18